Polis menahan seorang pengasuh sebuah taman asuhan kanak-kanak (Taska) dipercayai berkait kes kematian bayi lelaki berusia empat bulan 3 Januari lalu.

Ketua Polis Daerah Kuala Langat, Superintendan Akmalrizal Radzi, berkata wanita warga tempatan berusia awal 30-an itu bagaimanapun dilepaskan dengan jaminan.

"Polis sedang menunggu arahan Timbalan Pendakwa Raya untuk tindakan selanjutnya," katanya ringkas.

Semalam, Akmalrizal dilaporkan berkata siasatan awal mendapati terdapat unsur kecuaian atau pengabaian oleh pengasuh tersebut yang didapati meninggalkan mangsa tanpa pemantauan sewajarnya dalam tempoh yang lama.

Pengarah Jabatan Kebajikan Masyarakat (JKM) Selangor, Azmir Kassim sebelum ini dilaporkan berkata TASKA yang dipercayai terbabit dalam kes kematian bayi itu diarahkan tutup pada Selasa lalu.

Sumber: BERNAMA

#MediaSelangor #bayimaut #taska